作者：赵以夫
词牌/韵律：贺新郎

paragraphs: 春事浑如客。
趁新晴、花骢骄骏，纻衫轻窄。
腊瓮初倾光欲动，笑把黄甘旋擘。
更喜得、酒朋诗敌。
陶写襟怀觞咏里，似风流、王谢当年集。
忘尔汝，任争席。
疏帘画舫梅妆白。
看斜阳、波心镜面，照伊颜色。
飘缈笙歌天上谱，一刻千金莫惜。
谁信道、高楼占得。
柳外暝烟人去也，但月钩、冷浸阑干湿。
知过了，几寒食。